钦定古今图书集成/明伦汇编/交谊典/第028卷 > 《移居二首》陶潜
## 钦定古今图书集成/明伦汇编/交谊典/第028卷 > 《移居二首》陶潜

昔欲居南村，非为卜其宅。闻多素心人，乐与数晨夕。
怀此颇有年，今日从兹役。弊庐何必广，取足蔽床席。
邻曲时时来，抗言谈在昔。奇文共欣赏，疑义相与析。
《春秋》多佳日，登高赋新诗。过门更相呼，有酒斟酌之。
农务各自归，闲暇辄相思，相思则披衣。言笑无厌时。
此理将不胜，无为忽去兹。衣食当须几，力耕吾不欺。